Document ID: 32006D0854

KOMISJONI OTSUS,
26. juuli 2006,
millega kiidetakse Euroopa Ühenduse nimel heaks Euroopa Ühenduse ja Uus-Meremaa vahelise, elusloomade ja loomsete saadustega kauplemise suhtes kohaldatavaid sanitaarmeetmeid käsitleva kokkuleppe V ja VIII lisa muudatused
(teatavaks tehtud numbri K(2006) 3327 all)
(EMPs kohaldatav tekst)
(2006/854/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1996. aasta otsust 97/132/EÜ Euroopa Ühenduse ja Uus-Meremaa vahelise, elusloomade ja loomsete saadustega kauplemise suhtes kohaldatavaid sanitaarmeetmeid käsitleva kokkuleppe sõlmimise kohta, (1) eriti selle artikli 3 kolmandat lõiku,
ning arvestades järgmist:
(1)
Euroopa Ühenduse ja Uus-Meremaa vahelises kokkuleppes elusloomade ja loomsete saadustega kauplemise sanitaarmeetmete kohta (2) (edaspidi “kokkulepe”) nähakse ette Uus-Meremaa värske liha ja lihatoodete ning muude loomsete saaduste kontrolli- ja sertifitseerimissüsteemide võrdväärseks tunnistamise võimalus.
(2)
Kokkuleppe artikli 16 alusel loodud ühine korralduskomitee (“komitee”) väljastas oma 20. oktoobri 2005. aasta kohtumisel soovituse, mis käsitleb elusmesilaste ja -kimalaste suhtes kehtestatud sanitaarnõuete võrdväärsuse kindlaksmääramist. Ühtlasi soovitas komitee sertifitseerimissüsteemide võrdväärsuse kindlaksmääramist ning tegi ettepaneku nimetatud kaupade importimisel füüsilise kontrolli tegemiseks asjakohaste menetluste kohta.
(3)
Korralduskomitee soovituste järgimiseks on asjakohane muuta kokkuleppe V ja VIII lisa.
(4)
Kokkuleppe V lisa vajab ajakohastamist ka seetõttu, et jõustunud on Euroopa Parlamendi ja nõukogu 21. aprilli 2004. aasta direktiiv 2004/41/EÜ, millega tunnistatakse kehtetuks teatavad direktiivid, mis käsitlevad teatavate inimtoiduks ettenähtud loomse päritoluga toodete tootmise ja turuleviimise toiduhügieeni ning tervishoiunõudeid, ja muudetakse nõukogu direktiive 89/662/EMÜ ja 92/118/EMÜ ning nõukogu otsust 95/408/EÜ (3) V ja VIII lisa vajavad ajakohastamist seepärast, et vastu on võetud komisjoni 14. oktoobri 2005. aasta määrus (EÜ) nr 1688/2005, millega rakendatakse Euroopa Parlamendi ja nõukogu määrust (EÜ) nr 853/2004 salmonelloosiga seotud lisatagatiste osas, mis on ette nähtud teatavate Soome ja Rootsi saadetavate liha- ja munapartiide puhul. (4)
(5)
Need muudatused tuleks ühenduse nimel heaks kiita.
(6)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Vastavalt Euroopa Ühenduse ja Uus-Meremaa vahelise, elusloomade ja loomsete saadustega kauplemise sanitaarmeetmeid käsitleva kokkuleppe artikli 16 alusel loodud ühise korralduskomitee soovitustele kiidetakse ühenduse nimel heaks muudatused kõnealuse kokkuleppe V ja VIII lisas.
Kirjavahetuse tekst, mis moodustab kokkuleppe Uus-Meremaaga, sealhulgas kokkuleppe V ja VIII lisa muudatused, lisatakse kokkuleppele.
Artikkel 2
Tervishoiu ja tarbijakaitse peadirektoril on õigus kirjavahetuse teel sõlmitud kokkuleppele alla kirjutada ja see ühenduse suhtes siduvaks muuta.
Artikkel 3
Käesolevat otsust kohaldatakse selle kuu esimesest päevast, mis järgneb kuule, millal Uus-Meremaa teatab komisjonile kirjalikult sellest, et riiklik menetlus artiklis 1 osutatud muudatuste heakskiitmiseks on lõpetatud.
Komisjon teavitab nõukogu ja liikmesriike viivitamata esimeses lõigus viidatud teatamisest.
Artikkel 4
Käesolev otsus on adresseeritud liikmesriikidele.
Brüssel, 26. juuli 2006

Labels: 17
0
6
18
15